У периоду од 1878. до 1918, у доба аустро-угарске окупације, под утицајем промена које су настале у друштвеном, политичком и привредном животу брзим продирањем капитализма; у Босни и Херцеговини долази до јачег развоја штампе. Наравно, у првом периоду аустро-угарске владавине, због строге цензуре и наслеђене заосталости, тај развој је ишао споро. Штампа је била у зависном положају и морала је да се прилагођава тежњама окупаторске управе, а уколико је покушавала да се опире, њена реч је била силом пригушивана. Извесну слободу и независност постигла је тек после 1903. године, када је власт почела да бива либералнија, а нарочито после 1907, када је донесен Закон о штампи и укинута превентивна цензура. Уз све ово треба напоменути да се ни неписменост, која је притискала земљу, није могла лако пребродити.